ΓΡΑΠΤΗ ΕΡΩΤΗΣΗ P-4148/97 υποβολή: Sirkka-Liisa Anttila (ELDR) προς την Επιτροπή (5 Iανουαρίου 1998)

Θέμα: Επιδότηση των καλλιεργειών χλόης προκειμένου να αποζημιωθούν οι ενδιαφερόμενοι για τις απώλειές τους λόγω της μεγάλης διαφοράς ως προς την τιμή μεταξύ των ζωοτροφών εκ σιτηρών και των συγκομιζομένων χονδροειδώς ζωοτροφών που οφείλεται στην

Λόγω της μεταρρύθμισης της ΚΓΠ της ΕΕ, η χρήση συγκομιζομένων χονδροειδώς ζωοτροφών καθίσταται πιο δαπανηρή σε σχέση με αυτήν των ζωοτροφών εκ σιτηρών γεγονός το οποίο οφείλεται στη μείωση της τιμής των σιτηρών. Εάν η Ατζέντα 2000 εφαρμοσθεί κατά τον τρόπο που προτείνει η Επιτροπή, η διαφορά μεταξύ των τιμών χλόης και σιτηρών θα αυξηθεί και περαιτέρω ιδίως στις ορεινές και βόρειες περιοχές της Ένωσης. Η αποδοτικότητα της παραγωγής συγκομιζομένων χονδροειδώς ζωοτροφών μειώνεται λόγω των καιρικών συνθηκών που επικρατούν στους τόπους παραγωγής γεγονός στο οποίο οφείλεται το ότι οι εσοδείες σε μονάδες ζωοτροφής των ζωοτροφών εκ σιτηρών στις καλύτερες περιοχές της Κεντρικής Ευρώπης είναι κατά πολύ υψηλότερες από τις εσοδείες των συγκομιζομένων χονδροειδώς ζωοτροφών των βορείων και ορεινών περιοχών. Οι αποθηκευμένες ζωοτροφές που έχουν παραχθεί με βασικά συστατικά τη χλόη αποτελούν την πλέον κατάλληλη τροφή για τα βοοειδή. Εάν δεν βελτιωθούν η αποδοτικότητα και η ανταγωνιστικότητα των συγκομιζομένων χονδροειδώς ζωοτροφών εν σχέσει με τις αντίστοιχες των ζωοτροφών εκ σιτηρών, η ανταγωνιστική ικανότητα των ήδη ευρισκομένων σε δυσχερή θέση λόγω άλλων προβλημάτων αγροκτημάτων, στα οποία εκτρέφονται βοοειδή, θα μειωθεί και περαιτέρω. Προκειμένου να αποφευχθεί η στρέβλωση του ανταγωνισμού, πρέπει να καταβληθεί συμπληρωματική επιδότηση. Η επιδότηση αυτή των καλλιεργειών χλόης θα μπορούσε να είναι αντίστοιχη με αυτήν της ΚΓΠ για τις ζωοτροφές εκ σιτηρών.

Τυχόν περιορισμός των καλλιεργειών χλόης θα είχε ως αποτέλεσμα τόσο την επιβάρυνση με άζωτο και τη συνολική επιβάρυνση με φωσφορικές ενώσεις των υδάτων όσο και την αύξηση της διάβρωσης. Ο κίνδυνος για αύξηση των φυτικών μικροοργανισμών στα ύδατα των περιοχών όπου ευδοκιμεί η χλόη θα καθίστατο κατά πολύ μεγαλύτερος. Η Επιτροπή καταβάλλει προσπάθειες προκειμένου να βρεθούν λύσεις για το πρόβλημα αποδοτικότητας εν σχέσει με τις φυτικές καλλιέργειες που αντιμετωπίζει ο γεωργικός τομέας στον Βορρά λόγω της Ατζέντας 2000. Προκειμένου να καταστεί δυνατή η διατήρηση της ανταγωνιστικής ικανότητας του τομέα παραγωγής γάλακτος των βορείων και ορεινών περιοχών στην Ενιαία Αγορά, πρέπει να καταβληθεί συμπληρωματική επιδότηση για την παραγωγή χλόης στην ΕΕ. Η παραγωγή χλόης έχει την ανάγκη συμπληρωματικής επιδότησης αντίστοιχης με αυτήν της ΚΓΠ.

Ποιά μέτρα προτίθεται να λάβει η Επιτροπή προκειμένου να διασφαλισθεί η αποδοτικότητα και ανταγωνιστική ικανότητα της καλλιέργειας χλόης των βορείων και ορεινών περιοχών στην Ενιαία Αγορά; Προτίθεται η Επιτροπή να ορίσει ξεχωριστή ομάδα εργασίας για τη διευθέτηση και αυτού του προβλήματος;

Απάντηση του κ. Fischler εξ ονόματος της Επιτροπής (3 Φεβρουαρίου 1998)

Πολλά από τα θέματα που ανέφερε το Αξιότιμο Μέλος του Κοινοβουλίου αφορούν την εντατική εκμετάλλευση των αγροκτημάτων στα οποία εκτρέφονται ζώντα ζώα, καθώς και του εδάφους. Το πρόγραμμα δράσης 2000 του Ιουλίου 1997 ((COM(97)2000 τελικό. )) περιλαμβάνει τις κατευθυντήριες γραμμές της κοινής γεωργικής πολιτικής (ΚΓΠ) που αφορούν τα εν λόγω θέματα. Το έγγραφο αυτό προτείνει διάφορα μέτρα, τα οποία αφορούν κυρίως την καλλιέργεια χλόης, με σκοπό την προώθηση μιας πιο επεκτατικής καλλιέργειας. Στον τομέα του βοείου κρέατος, θα είναι πιο σημαντικό να τηρηθεί ο παράγοντας του ελάχιστου αποθέματος, εφόσον το επίπεδο των πριμοδοτήσεων που αφορούν το βόειο κρέας αυξάνει. Αυτό θα προέτρεπε επίσης ορισμένους παραγωγούς να εφαρμόσουν μια πιο επεκτατική πρακτική καλλιέργειας. Η αποτελεσματικότητα των διαφόρων προτροπών για επεκτατική παραγωγικότητα, ιδίως το «πρόγραμμα επεκτατικοποίησης» του τομέα του βοείου κρέατος, θα ενισχυθεί και θα βελτιωθεί. Το πρόγραμμα ενίσχυσης το οποίο αφορά τις λιγότερο ευνοούμενες περιοχές, θα αποβεί σταδιακά ένα βασικό μέσο για τη διατήρηση και την προώθηση των συστημάτων εκμετάλλευσης. Τα θεσπιζόμενα γεωργικο-περιβαλλοντικά μέτρα (κανονισμός (ΕΟΚ) αριθ. 2078/92 του Συμβουλίου της 30ης Ιουνίου 1992 σχετικά με τις μεθόδους γεωργικής παραγωγής, που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου) ((ΕΕ L 215 της 30.7.1992. )), θα ενισχυθούν λόγω πιο σημαντικών δημοσιονομικών πόρων και, εάν είναι αναγκαίο, από υψηλότερα επιτόκια συγχρηματοδότησης. Η εκτατικοποίηση αποτελεί ένα από τους κυριότερους στόχους των εν λόγω μέτρων.

Αντιθέτως,δεδομένου ότι η γαλακτοκομική απόδοση των φινλανδικών αγελάδων ήταν πιο υψηλή από το μέσο όρο της Κοινότητας, η εξάρτηση των φινλανδών κατόχων γεωργικών εκμεταλλεύσεων από τις εμπλουτισμένες ζωοτροφές είναι σημαντικότερη. Κατά συνέπεια, οι φινλανδοί γεωργοί θα μπορούσαν να επωφεληθούν σε μεγαλύτερο βαθμό από την πτώση των τιμών των ζωοτροφών.

Η παρουσία μιας σημαντικής εξάρτησης από τις ζωοτροφές με βασικά συστατικά τη χλόη και από τα σχετικώς εντατικά συστήματα παραγωγής, αποδεικνύει ότι το εν λόγω πρόβλημα δεν είναι απλό. Μετά από τη δημοσίευση των πολιτικών κατευθυντηρίων γραμμών της ΚΓΠ 2000, η Επιτροπή επισκέφθηκε κάθε κράτος μέλος και ενημερώθηκε σχετικά με την άποψη των δημοσίων αρχών, των επαγγελματικών χώρων και άλλων μη κυβερνητικών οργανισμών. Η Επιτροπή προσπαθεί επίσης να εμβαθύνει τις γνώσεις της σχετικά με τα εν λόγω θέματα και είναι βεβαία ότι η εν λόγω διαδικασία θα συνεχισθεί μετά από τη δημοσίευση των βασικών προτάσεων.

Οι εν λόγω προτάσεις θα υποβληθούν προσεχώς από την Επιτροπή και δεν έχουν ακόμη περατωθεί. Ωστόσο, αντικατοπτρίζουν τη θέληση της Επιτροπής να απαλύνει το καθεστώς ενίσχυσης στους κατόχους αγροκτημάτων ζώντων ζώων, γεγονός που θα επιτρέψει στα κράτη μέλη να ανταποκριθούν αποτελεσματικότερα στα προβλήματα τα οποία θέτει το Αξιότιμο Μέλος του Κοινοβουλίου.